Line Barfod (EL), 2006-12-05:
Jeg vil gerne takke for debatten.
Jeg synes, det på mange måder har været en udmærket debat, hvor det er blevet ret klart, at verden ikke er blevet et mere sikkert sted, siden den amerikanske præsident for 5 år siden udråbte krigen mod terror og lagde sin strategi, som den danske statsminister straks tilsluttede sig.
Det har tydeligt vist sig, at den strategi er slået fejl, og det at erkende, at strategien er slået fejl, er jo forudsætningen for at kunne lægge en ny strategi, som kan være med til at mindske terrortruslen, og som kan gøre, at verden bliver et mere sikkert sted at leve.
En anden ting, der var god at få slået fast i debatten, var, at det her i Folketingssalen bliver sagt meget klart også fra Dansk Folkepartis side, at det er en klar forudsætning, at Genèvekonventionerne overholdes, når Danmark går i krig.
Det er jo meget væsentligt, at det er sådan, og det er et godt grundlag for den videre debat og for den redegørelse og debat om den, som vi er blevet lovet i forbindelse med, hvad det er, der er foregået i Afghanistan.
Det var også godt at få slået fast, at vores værdier er vores vigtigste våben.
Så mangler vi bare, at det også er det, der bliver efterlevet i praksis, at man også rent faktisk begynder at sikre sig, at den strategi, der bliver lagt, og den måde, vi efterlever strategien på, holder fast i, at vores værdier ikke kan gradbøjes, holder fast i, at vi ikke vil acceptere, at man laver undtagelser til Genèvekonventionen, at vi ikke vil acceptere, at man begynder at bruge tortur, at vi ikke vil acceptere, at man indskrænker menneskerettighederne, holder folk indespærret på ubestemt tid uden mulighed for rettergang, at man undergraver menneskerettighederne også i vores eget land.
Det har været en forfejlet strategi med hensyn til at mindske terrortruslen.
Hr. Morten Helveg Petersen var inde på amerikansk efterretningstjenestes vurdering, vi har det også fra vores egen efterretningstjeneste: Den ulovlige krig i Irak øger terrortruslen i verden.
Det, der er behov for i stedet, er en ny strategi; en strategi, der selvfølgelig bl.a. går ud på at trække tropperne ud af Irak, være med til at bidrage til en fredelig løsning der, men også være med til at presse på for at få en fredelig løsning på Israel-Palæstina-konflikten, presse på Rusland for at få en løsning på Tjetjenienkonflikten, og – som Enhedslisten adskillige gange har sagt til statsministeren – presse på for at få en intervention i Darfur, så vi får stoppet de myrderier, der foregår i Darfur.
En anden strategi for bekæmpelse af terror handler også om at nedbringe uligheden i verden, hvilket også efterretningstjenesterne peger på, fordi uligheden både i verden og i Danmark er med til at øge risikoen for, at nogen kommer ud i ekstremisme.
Derfor er der et stort behov for, at vi får en anden strategi.
Det, man jo også kan se med den strategi, som USA fører, og som Danmark har tilsluttet sig, som statsministeren har tilsluttet sig, er, at vi risikerer, at dem, vi støtter i dag, fordi vi vil være allierede med dem i kampen mod terror, er dem, der bliver til fjender i morgen.
De fjender, man bekæmper nu, er dem, man selv har været med til at opbygge.
Det var USA og de vestlige lande, der støttede Taleban og var med til at opbygge det.
Det var USA og de vestlige lande, der støttede Saddam Hussein, og det var derfor, at statsministeren kunne sige, at Saddam Hussein har masseødelæggelsesvåben, at det ikke bare er noget, vi tror, det er noget, vi ved.
Det var jo, fordi det var de vestlige lande, der selv havde leveret de masseødelæggelsesvåben til Saddam Hussein.
Hvis ikke man får rettet op på den strategi, risikerer vi at begå de samme fejl.
Det er den amerikanske præsident og den danske statsminister i fuld gang med.
Derfor skal vi have stoppet den strategi og have lagt en ny strategi, der klart bygger på menneskerettigheder og demokrati, og som ikke går på kompromis med dem.
Det ville være den bedste mulighed for at bekæmpe terrorismen i verden.